DA Den Europæiske Unions Tidende C 151/4

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2005/C 151/04)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

SAMMENFATNING

RÅDETS FORORDNING (EØF) Nr. 2081/92

»MONTES DE GRANADA«

EF-nr.: ES/00169/8.11.2000

BOB (X) BGB ( )

Skemaet er udarbejdet til oplysningsformål. Fuldstændige oplysninger, herunder om producenterne af produkter af den pågældende BOB eller BGB, findes i den fuldstændige udgave af varespecifikationen og kan fremskaffes i medlemsstaten eller hos Europa-Kommissionens tjenestegrene (1).

1. Medlemsstatens ansvarlige myndighed

Navn: Subdirección General de Sistemas de Calidad Diferenciada — Dirección General de Alimentación — Secretaria General de Agricultura y Alimentación del Ministerio de Agricultura, Pesca y Alimentación de España Adresse: Infanta Isabel, 1, E-28071 Madrid Tlf. (34-91) 347 53 94 Fax (34-91) 347 54 10

2. Sammenslutning

2.1. Navn: ASOCIACIÓN PARA LA CALIDAD DEL ACEITE DE OLIVA VIRGEN DE LOS MONTES DE GRANADA 2.2. Adresse: C/Doctor López Font, Bajo 7, E-18004 Granada Tlf. (958) 52 26 16 Fax (958) 53 52 45 2.3. Sammensætning: producent/forarbejdningsvirksomhed: (X) andet ( )

3. Produktets art

EKSTRA JOMFRUOLIE. Kategori 1.5 — Fedtstoffer.

4. Varespecifikation

(sammenfatning af betingelserne i artikel 4, stk. 2)

4.1. Navn: »Montes de Granada«

4.2. Beskrivelse: Ekstra jomfruolie fremstillet af sunde, modne oliven (Olea europea) af primære sorter (Picual, Lucio og Loaime) og sekundære sorter (Escarabajuelo, Negrillo de Iznalloz, Hojiblanca og Gordal de Granada), der dyrkes i det pågældende afgrænsede område.

Olierne fremstilles ved samlet knusning af primære og sekundære olivensorter, hvorfor der er tale om olier, der indeholder flere sorter og beriges af de forskellige sorters egenskaber. En af de mest fremtrædende organoleptiske egenskaber er den kraft, den fremherskende sort Picual tilfører (grøn farve, mellembitter til stærkt bitter smag og frugtagtig aroma), som mildnes af sorterne Lucio, Loaime og sekundære sorter, som tilfører olien en frisk aroma, der minder om forskellige frugter, en sød smag og mere gyldne farver.

Generelt har den ekstra jomfruolie, der fremstilles i området, en frugtagtig aroma og smag, der minder om friske eller modne, nyligt knuste olivenfrugter, og en let bitter, fyldig smag, hvis intensitet varierer alt efter, hvor modne de anvendte olivenfrugter har været. Olien har lav surhedsgrad, og farverne ligger i de grønne nuancer fra stærkt grøn over til grønlig gul.

Hvad angår fedtstofsammensætningen, er den kendetegnet af et højt oliesyreindhold, som normalt ligger over 80 % og undertiden når op på 83 %. Olien har desuden et højt indhold af enkelt-/flerumættede fedtsyrer (12 til 20) og derfor høj ernæringsværdi. Den har høj kemisk stabilitet, hovedsagelig takket være de komponenter, der giver den bitre smag, og som gør olien mere modstandsdygtig over for oxidering end andre jomfruolier.

4.3. Geografisk område: Produktionsområdet ligger i et naturområde kaldet Montes de Granada i provinsen Granada og omfatter følgende kommuner: Alamedilla, Alfacar, Alicún de Ortega, Benalúa de las Villas, Calicasas, Campotéjar, Cogollos Vega, Colomera, Darro, Dehesas de Guadix, Deifontes, Diezma, Fonelas, Gobernador, Guadahortuna, Güevéjar, Huélago, Iznalloz, fra den nordlige del af kommunen La Peza til floden Fardes, Montejícar, Montillana, Morelábor, Nívar, Pedro Martínez, Piñar, Torrecardela og Villanueva de las Torres, fra kommunen Moclin det østlige område frem til den naturlige grænse, floden Velillos danner, og fra kommunerne Albolote og Atarfe det nordlige område frem til de naturlige grænser, floderne Cubillas og Colomera danner, indtil disses sammenløb.

4.4. Bevis for oprindelse:

Opførelse i kontrolinstansen Consejo Reguladors registre

Olivenfrugterne stammer fra olivenlunde, der er opført i Consejo Reguladors register herfor og ligger i det afgrænsede geografiske område. Olien fremstilles i oliemøller, der er opført i Consejo Reguladors register herfor og ligger i det afgrænsede geografiske område. Olien aftappes endvidere i aftapnings-/salgsvirksomheder, der er opført i Consejo Reguladors register herfor og ligger i det afgrænsede geografiske område.

Alle fysiske eller juridiske personer, hvis plantager, oliemøller eller aftapningsanlæg befinder sig i det afgrænsede geografiske område, kan frit indgive en ansøgning om opførelse i registret. Consejo Regulador underretter ansøgerne om deres rettigheder og forpligtelser og forsyner dem med en detaljeret beskrivelse af de tekniske krav og betingelser.

Efter den formelle indgivelse af ansøgningen foretages der en første inspektion i ansøgerens plantage eller anlæg for at kontrollere, at bestemmelserne i varespecifikationen og forordningen er opfyldt. Når ansøgningen er forelagt sammen med rapporten fra den første inspektion og resten af den påkrævede dokumentation, godkender Consejo Regulador den endelige opførelse i de relevante registre.

Certificering

De olivenlunde, oliemøller eller aftapningsanlæg, der er opført i Consejo Reguladors registre, underkastes regelmæssige inspektioner for at sikre et løbende tilsyn med, at bestemmelserne i varespecifikationen og forordningen opfyldes.

De registrerede oliemøller eller aftapningsanlæg skal indgive en ansøgning om certificering af et parti, således at Consejo Regulador kan udtage de fornødne prøver, hvorefter lagrene forsegles, indtil olien aftappes eller sælges i løsvægt.

For at et vareparti kan certificeres, skal det opfylde de administrative, tekniske og forskriftsmæssige krav, der er fastlagt i varespecifikationen, forordningen og kvalitetsmanualen. Consejo Regulador afgør, om et parti skal certificeres ved at sammenholde det forelagte sagsdossier med data fra inspektionerne, de analytiske resultater og anden disponibel dokumentation.

Når et vareparti er certificeret, aftappes det under Consejo Reguladors tilsyn og udelukkende i aftapningsanlæg, der er opført i det relevante register og ligger i det afgrænsede geografiske område. Emballagen skal være forsynet med en bagsideetiket til identifikation af oprindelsesbetegnelsen, som foruden navnet »Montes de Granada« og logoet skal være forsynet med et trykt løbenummer, der er forskelligt for hver enkelt emballage.

4.5. Fremstillingsmetode: Hele processen for fremstilling af jomfruolien, lige fra produktionen af olivenfrugter i olivenlundene til udvindingen af olien, omfatter følgende faser

Olivenproduktion

Udplantningen af olivenplanter finder normalt sted i perioden efterår/vinter, således at man udnytter regnsæsonen. Udplantningsplanterne anbringes i 50 cm dybe bokse, der er gravet ned i jorden. Størrelsen af de enkelte afsnit i plantagen afhænger af plantagens alder; der findes ældre plantager med firkantede afsnit på 12 m og plantager med trekantsplantning på 8 m, idet de enkelte planter er forsynet med 2, 3 eller 4 støttefødder. I nyere plantager er afsnittene 5 m firkanter med en enkelt støttefod pr. plante.

I årets løb forløber olivendyrkningen således

Jordbearbejdning med henblik på at fjerne ukrudt samt revner og skorper i jorden, således at der undgås fugttab og jordkomprimering. Der gøres også (men i mindre udstrækning) brug af dyrkning med vegetationsdække, også kendt som jordbearbejdning uden pløjning eller pløjefri dyrkning.

Gødning og anvendelse af plantebeskyttelsesmidler varierer alt efter jordbundstype og forekomst af skadegørere og sygdomme, afhængigt af klimaforholdene.

Vanding. Generelt finder olivendyrkningen sted uden vanding for så vidt angår 95 % af områdets areal. Efter de seneste år med tørke (1995) er der i visse plantager indført systemer med drypvanding med henblik på at regulere produktionen, og de anvendes fra marts til september under hensyntagen til mængden af nedbør.

Podningen består i at fjerne uproduktive grene og kviste (beskæring) for at regulere oliventræernes vækst.

Høst og transport. Høsten af olivenfrugter, der har den optimale modningsgrad, begynder i begyndelsen eller midten af december, alt efter hvor langt modningen er fremme. Metoderne til at høste olivenfrugterne fra træerne, er enten den traditionelle metode med manuel nedslåning med stok eller det mekaniske vibrationssystem, som ikke beskadiger frugterne. Nedfaldne olivenfrugter opsamles og transporteres særskilt og behandles derefter på anden vis, da de ikke er egnede til fremstilling af den olie, der er beskyttet af oprindelsesbetegnelsen. Transporten af olivenfrugterne frem til oliemøllerne foregår altid med største omhu og samme dag, som høsten har fundet sted.

Fremstilling af jomfruolien.

De nedfaldne olivenfrugter og de oliven, der er høstet fra træerne, gennemgår to helt adskilte forarbejdningsprocesser

Modtagelse, rensning, vejning og vask af olivenfrugterne: Alle disse foranstaltninger tager sigte på at klassificere olivenfrugterne og fjerne eventuelle rester af blade, kviste, snavs eller andre partikler.

Knusning og blanding: Formålet hermed er at knuse olivenfrugterne og lette udvindingen af olie fra de cellestrukturer i olivenfrugterne, der indeholder olie.

Adskillelse af fast og flydende fase og adskillelse af flydende faser: Formålet hermed er at adskille olien fra resten af olivenfrugternes bestanddele.

Opbevaring af olien i lagre. Når olien er udvundet, opbevares den i lagre i beholdere af rustfrit stål under kontrollerede lys- og temperaturforhold, indtil den aftappes.

Aftapning. Olien skal aftappes i produktionsområdet. Kravet om, at olien skal aftappes i produktionsområdet, har til formål at sikre en bedre beskyttelse af produktets kvalitet og oprindelse og dermed også af oprindelsesbetegnelsens rygte. Ansvaret herfor varetages fuldt ud og kollektivt af producenterne af det beskyttede produkt. Der er ingen tvivl om, at de kontroller, som foretages under producenternes ansvar, er omhyggelige og systematiske, og de foretages af fagfolk med et indgående kendskab til produktets særlige egenskaber. De kontroller, der er nødvendige for at beskytte produktet, kan ikke gennemføres effektivt uden for produktionsområdet.

4.6. Tilknytning:

Historisk tilknytning

Den historiske tilknytning fremgår af de arkæologiske rester, der findes i området, og de bibliografiske referencer til navnet, egnen og selve produktet.

Den første reference, der er fundet, og som henviser til »bjergrige områder« og »olivendyrkning« i området Montes de Granada, stammer fra det 16. århundrede; helt konkret indeholder et dokument i de såkaldte »Repartimientos de consigna« (uddelegering af ordrer) en note, hvori der står »... a cada vecindad correspondió también una parte de las matas de olivas que...« (til hvert nabolag hørte også en del af olivenlundene, som...) (PEINADO SANTAELLA, 1989; (Peinado Santaella, 1989; La repoblación de la tierra de Granada: Los Montes, Universidad de Granada).

I det 17. århundrede kan der på grund af diverse faktorer, herunder især den mindskede landbobefolkning efter udstødelsen af maurerne, konstateres en nedgang i korndyrkningen, som erstattes af vin og oliven, hvilket fremgår af Granadas historie som beskrevet af Henriquez de Jorquera. En anden bibliografisk reference fra samme århundrede, nærmere bestemt 1634, henviser til »Olivas de Marca« (kvalitetsoliven), som igen refererer til frugtrige træer, der sikrede en høst af høj kvalitet (Libro de Apeos de Cogollos Vega, Real Chancillería de Granada). Der findes stadig over 500 år gamle træer af sorten Loaime, som er et navn af arabisk oprindelse (Martinez Robles, 1833; Colmeiro, 1865; Patac et al., 1954; Ministerio de Agricultura, 1976 b; Barranco y Rallo, 1984).

Fra det 18. århundrede findes der dokumentation, som viser provinsen Granadas ansøgning til Consejo de Castilla om at opdyrke et areal på i alt 5 749 ha, hvortil kom et tilsvarende ulovligt opdyrket areal, således at man i alt kom op på 14 103 ha. Blandt de afgrøder, der blev indført på disse nye jordarealer, blev især olivendyrkningen meget udbredt, navnlig i området Los Montes. Granada blev således i 1799 med 120 600 hkg den 9. største olieproducent (Liceras Ruiz, 1993).

Fra midten af det 19. århundrede blev det i et vigtigt historisk dokument (Diccionario Geográfico Estadístico e Histórico, Pascual Madoz, 1845. Genudgivet af Bosque Maurel, 1987) beskrevet, hvor fortrinlige og velsmagende olivenfrugterne og olivenolien i denne egn var, idet der ordret står: »MONTES DE GRANADA ... y aunque las aguas potables son escasas, las de los ríos Cubillas, Benalúa y Moclín se utilizan para el riego de algunas tierras de sus márgenes y produce toda clase de cereales, aceite clarísimo y exquisito, vino y todo género de semillas...« (Montes de Granada ... og selvom der ikke er meget drikkevand, anvendes vandet fra floderne Cubillas, Benalúa og Moclín til at vande nogle af jordområderne langs floderne, hvor der dyrkes mange forskellige kornsorter og fremstilles en aldeles klar og velsmagende olie, vin og alle former for frø ...).

Disse henvisninger til Benalúa og Moclín samt henvisningerne til det nærliggende område Colomera antyder, at disse kommuner i det pågældende århundrede var de mest udviklede med hensyn til olivendyrkning og også til fremstilling af jomfruolie, at dømme efter de gamle møller, der findes i området, og som er opført mellem det 18. og 19. århundrede. I Colomera har man endnu møllen Molino de Galenos, hvis pressesystem består af et spil, der betjenes ved håndkraft, møllen Molino de La Puente, som drives ved vandkraft, og Molino de Las Niñas, som trækkes af dyr (omtalt under kulturorganisationen Legado Andalusís turistruter).

Endelig er det mellem 1913 og 1933, som kaldes »den spanske olivens guldalder«, at den største forøgelse af plantager og forbedring af dyrkningsmetoder finder sted med henblik på at fremstille en god ekstra jomfruolie; det er også i dette århundrede, at olivendyrkningen i Montes de Granada har været i konstant vækst med en ekspansionsrate, der ligger temmeligt langt over gennemsnittet i de øvrige andalusiske provinser. Under den spanske borgerkrig blev olivendyrkningen i dette område således kraftigt forøget med en arealudvidelse på 50 %; det er baggrunden for, at mange af olivenplantagerne er 40-50 år gamle. I 1957 blev der indført forskrifter, ifølge hvilke det anses for at være af national interesse at bevare olivenarealerne, fordi de bidrager til at bevare landbrugsjorden. I 60'erne blev olivenarealerne i provinsen Granada fordoblet fra 62 202 til 118 365 ha, og området Montes de Granada tegner sig for 77,5 % af det samlede produktionsareal.

Naturlig

Områdets orografiske karakteristika og jordbunds-, klima- og vandforhold er, som det kan ses nedenfor, unikke og ekstreme, og olivendyrkningen er den afgrøde, der er bedst tilpasset disse barske vilkår.

Områdets landskab kendetegnes af overvejende middelhøjt bjergterræn med dale i 750-900 meters højde og bjergkæder, der strækker sig fra øst til vest, med maksimumshøjder på mellem 1 400 og 2 000 m, og bebyggede områder ligger gennemsnitligt i en højde på 900 m over havets overflade. Landskabet er generelt mere stejlt i de kalkholdige bjergmassiver, og forskellige andre morfologier giver også et brat terræn med kalk-, mergelkalk- og mergelholdige bakkekamme og bjergbakker. Mod øst bliver landskabet blidere og danner næsten en højslette i en højde af 1 200 m, længst mod øst brudt af dalstrækningen omkring floden Fardes, som danner en naturlig grænse for områdets østlige del. Herefter skifter landskabet karakter over mod det tørkeprægede terræn, som er typisk for den sydøstlige del af Spanien.

Los Montes er kendetegnet af en yderst kompleks jordbundssammensætning, der gør, at man ikke ofte klart skelner én bestemt jordbundstype, men snarere formationer af flere forskellige jordbundstyper. Jordbundstyperne stammer overvejende fra nedbrydningen af nogle af de litologiske kalkarter, er rige på eroderet mergelkalk fra bjergbakkerne og har derfor et højt indhold af calciumcarbonat (over 40 %), som senere er ændret på grund af den konstante jordskorpefjernelse til landbrugsformål.

Klimaet i området er kontinentalt middelhavsklima med store temperaturudsving, idet der er stor forskel mellem maksimums- og minimumstemperaturer om dagen og om natten og om sommeren og om vinteren. Den gennemsnitlige nedbør ligger på mellem 400 og 600 mm om året, i tørkeår endnu mindre. Vintrene er lange og kolde med hyppige snefald og hyppig frost, og somrene er lange og varme, med maksimumstemperaturer op til 40 °C.

4.7. Kontrolstrukturer:

Navn: CONSEJO REGULADOR DE LA DENOMINACION DE ORIGEN »MONTES DE GRANADA«. Adresse: Plaza de la Constitución, 4 — E-18550 IZNALLOZ — GRANADA Tlf. (958) 39 70 07 Fax (958) 39 70 07

Consejo Regulador de la Denominación de Origen »Montes de Granada« opfylder standard EN 45011.

4.8. Mærkning: Etiketterne skal bære påtegningen »Denominación de Origen Montes de Granada«. Etiketterne skal være godkendt af Consejo Regulador. Hver emballage skal være forsynet med en nummereret bagsideetiket, der er udstedt af Consejo Regulador.

4.9. National krav:

— Lov 25/1970 af 2. december 1970 om vindyrkning, vin og alkohol.

— Dekret 835/1972 af 23. marts 1972 til gennemførelse af lov 25/1970.

— Bekendtgørelse af 25. januar 1994 om forholdet mellem den spanske lovgivning og forordning (EØF) nr. 2081/92 for så vidt angår oprindelsesbetegnelser og geografiske betegnelser for landbrugsprodukter og levnedsmidler.

— Kongeligt dekret 1643/1999 af 22. oktober 1999 om proceduren for behandling af ansøgninger om optagelse i fællesskabsregistret over beskyttede oprindelsesbetegnelser og beskyttede geografiske betegnelser.

(1) Europa-Kommissionen — Generaldirektorat Landbrug — Kvalitetspolitik for landbrugsprodukter — B-1049 Bruxelles.